मुंबई में तेज रफ्तार एसयूवी की चपेट में आने से IT कंपनी की CEO की मौत
Breaking News Headlines Today, Pictures, Videos and More From Dainik Bhaskar (दैनिक भास्कर), दिल्ली पुलिस ने रविवार को फ्लाइट में बम होने की धमकी देने वाले एक ई-मेल की जांच शुरू कर दी है। ये ई-मेल ‘डायल GMR फीडबैक पोर्टल’ पर शुक्रवार को आया था।
मुंबई के वर्ली इलाके में रविवार सुबह एक तेज रफ्तार एसयूवी कार की चपेट में आने से एक IT कंपनी की CEO की मौत हो गई। पुलिस ने कहा कि मृतक राजलक्ष्मी राम कृष्णन दादर-माटुंगा इलाके की रहने वाली थी और घटना के समय सुबह टहलने निकली थी। यह घटना वर्ली-बांद्रा सी लिंक से कुछ मीटर की दूरी पर वर्ली डेयरी के पास सुबह हुई। पुलिस ने कहा कि कार का चालक सुमेर मर्चेंट भी घायल हो गया और उसे हिरासत में ले लिया गया है।
आज की अन्य बड़ी खबरें...
भाजपा राहुल गांधी को हीरो बना रही है, इसमें ‌उसका फायदा 
पश्चिम बंगाल की मुख्यमंत्री ममता बनर्जी ने रविवार को भाजपा पर आरोप लगाया कि वह ब्रिटेन में राहुल गांधी की हाल की टिप्पणियों को लेकर संसद की कार्यवाही को रोक रही है। भाजपा ज्वलंत मुद्दों से ध्यान भटकाने के लिए कांग्रेस नेता राहुल गांधी को हीरो बनाने की कोशिश कर रही है। ममता मुर्शिदाबाद जिले में एक आंतरिक पार्टी की बैठक के दौरान फोन पर पार्टी कार्यकर्ताओं को संबोधित कर रही थी। राहुल को हीरो बनाने से भाजपा को फायदा है। 
असम में कोकराझार के बाजार में आग लगी, 15 दुकानें जलीं
असम के कोकराझार जिले में रविवार तड़के एक बाजार में आग लगने से कई दुकानें जलकर खाक हो गईं। गोसाईगांव के हौरियापेट इलाके में सुबह करीब चार बजे आग लगी।आग से करीब 12-15 दुकानें जल गईं। आग में कोई घायल नहीं हुआ। पुलिस ने कहा कि आग पर काबू पा लिया गया है।
रूसी एयरलाइन की फ्लाइट में बम की धमकी, फीडबैक पोर्टल पर आया ई-मेल; पुलिस ने जांच शुरू की
दिल्ली पुलिस ने रविवार को फ्लाइट में बम होने की धमकी देने वाले एक ई-मेल की जांच शुरू कर दी है। ये ई-मेल ‘डायल GMR फीडबैक पोर्टल’ पर शुक्रवार को आया था। इसमें दावा किया गया था कि एयरोफ्लोट फ्लाइट एसयू-232 में एक सोडा कैन में बम है, जो बीच रास्ते में फट जाएगा। एयरोफ्लोट एक रूसी एयरलाइन है। इसकी एसयू-232 फ्लाइट मॉस्को से दिल्ली के बीच सफर करती है। पुलिस ने जांच शुरू कर दी है।
पश्चिम बंगाल के दुर्गापुर में पति-पत्नी और दो बच्चों के शव घर में मिले 
पश्चिम बंगाल के दुर्गापुर में रविवार सुबह एक 40 वर्षीय व्यक्ति, उनकी पत्नी और दो बच्चों के शव कुरीलियाडांगा में उनके घर में मिले। पुलिस ने कहा कि उस व्यक्ति का शव छत से लटका हुआ था, वहीं उसकी 35 वर्षीय पत्नी और दो बच्चों के शव बिस्तर पर पड़े मिले और कमरा अंदर से बंद था। उनकी बेटी दो साल की और बेटा 10 साल का था। पड़ोसियों ने बताया कि संपत्ति विवाद को लेकर रिश्तेदार उन पर दबाव बना रहे थे। पुलिस को संदेह है कि व्यक्ति ने आत्महत्या करने से पहले अपनी पत्नी और दो बच्चों की हत्या की।
यूपी के अमेठी में टैंकर ने ऑटो को टक्कर मारी , 14 घायल लोग घायल 
यूपी के अमेठी में रविवार को टैंकर ने ऑटो को टक्कर मार दी। हादसे में 14 लोग घायल हो गए हैं। इसमें 3 की हालत गंभीर बताई जा रही है। पुलिस ने बताया कि सभी का इलाज जारी है और मामले में आगे की जांच की जा रही है।
पश्चिम बंगाल के हावड़ा स्टेशन पर लोकल ट्रेन का एक डिब्बा पटरी से उतरा, ट्रेन सेवाएं बाधित 
पश्चिम बंगाल के हावड़ा स्टेशन पर रविवार को EMU लोकल ट्रेन का एक डिब्बा पटरी से उतर जाने के कारण कुछ समय के लिए सामान्य ट्रेन सेवाएं प्रभावित रहीं। दक्षिण पूर्व रेलवे के एक अधिकारी ने बताया कि घटना में कोई घायल नहीं हुआ। उन्होंने कहा कि 38908 अमता-हावड़ा EMU लोकल का एक डिब्बा हावड़ा स्टेशन के नए परिसर के प्लेटफॉर्म नंबर 19 में प्रवेश करते समय सुबह करीब 9.45 बजे पटरी से उतर गया।
रूस के कब्जे वाले यूक्रेन पहुंचे पुतिन, मारियुपोल की सड़कों पर कार चलाई
रूस-यूक्रेन युद्ध के एक साल के बाद रूस के राष्ट्रपति व्लादिमिर पुतिन पहली बार यूक्रेन पहुंचे। जहां वे रूस के कब्जे वाले क्रीमिया और मारियुपोल शहरों में गए। क्रीमिया में पुतिन ने एक आर्ट स्कूल का उद्घाटन किया, वहीं डिप्टी पीएम खुशुनिलिन के साथ मारियुपोल की सड़कों पर कार भी चलाई। पुतिन ने वहां की सड़कों को एक्सीलेंट कहा।
गौरतलब है कि एक दिन पहले ही इंटरनेशनल क्रिमिनल कोर्ट (ICC) ने रूस के राष्ट्रपति व्लादिमिर पुतिन के खिलाफ गिरफ्तारी वारंट जारी किया है। कोर्ट ने कहा- पुतिन ने यूक्रेन में वॉर क्राइम किए हैं, हालांकि रूस ने युद्ध अपराधों के आरोपों से इनकार किया है। पूरी खबर पढ़ें..
बांग्लादेश में बस खाई में गिरी, 16 की मौत 30 घायल
बांग्लादेश के मदारीपुर में खाई में बस गिरने से 16 लोगों की मौत हो गई, जबकि 30 लोग घायल हो गए। बस ढाका जा रही थी। मृतकों की पहचान अभी नहीं हो पाई है। लोकल लोगों कर मदद से फायर सर्विस और पुलिस रेस्क्यू ऑपरेशन को अंजाम दे रही है। घायलों को अस्पताल पहुंचा दिया गया है। कई रिपोर्ट्स के मुताबिक, ड्राइवर का बस से कंट्रोल खो गया था, जिसकी वजह से बस खाई में जा गिरी।
राहुल गांधी के घर पहुंची दिल्ली पुलिस, रेप पीड़ितों पर बयान के बाद पूछताछ का नोटिस दिया था
दिल्ली पुलिस रविवार को कांग्रेस नेता राहुल गांधी के घर पहुंची है। दिल्ली पुलिस के स्पेशल सीपी (लॉ एंड ऑर्डर) सागर प्रीत हुड्डा ने बताया कि राहुल गांधी से भारत जोड़ो यात्रा के दौरान दिए गए बयान पर पूछताछ करनी है। राहुल ने बयान दिया था- रेप पीड़ित उनसे मिली थी। जब मैंने उससे कहा कि पुलिस में शिकायत करो तो उसने मना कर दिया। कहा कि शर्मिंदा होना पड़ेगा।
पुलिस ने राहुल से रेप का शिकार हुई लड़की के बारे में जानकारी देने के लिए कहा है ताकि उस लड़की को सिक्योरिटी दी जा सके। पुलिस ने पीड़िता के बारे में जानकारी हासिल करने के लिए सवालों की एक लिस्ट राहुल को भेजी है।
दिल्ली के मंगोलपुरी में बीच सड़क लड़की से मारपीट की, दो लड़कों ने जबरन कार में बैठाया
दिल्ली के मंगोलपुरी इलाके में एक लड़की अपहरण का वीडियो सोशल मीडिया पर वायरल हुआ है। इस वीडियो में एक कार में दो-तीन लोग एक लड़की को मारते-पीटते कार में जबरन बैठाते हुए नजर आ रहे हैं। दिल्ली पुलिस ने कहा कि कार में हरियाणा नंबर प्लेट थी और यह एक निजी कैब थी। वीडियो की मदद से पुलिस इन लोगों की पहचान करने में जुट गई है।
पुलिस के मुताबिक सीसीटीवी फुटेज से पता चला है कि कैब को आखिरी बार गुरुग्राम में इफको चौक के पास शनिवार रात साढ़े 11 बजे देखा गया था। पढ़ें पूरी खबर...
अंकिता भंडारी मर्डर केस में पूर्व भाजपा मंत्री के बेटे पर हत्या के आरोप तय
उत्तराखंड के अंकिता भंडारी मर्डर केस में कोर्ट ने आरोप तय कर दिए हैं। पौड़ी गढ़वाल जिले के सेशन कोर्ट ने शनिवार को मुख्य आरोपी पुलकित आर्य पर सेक्शन 302 (मर्डर), 354-ए, 5(1)(डी) और 201 के तहत आरोप लगाए हैं। पुलकित भाजपा नेता विनोद आर्य का बेटा है। विनोद त्रिवेंद्र सिंह रावत की सरकार में 2021 तक मंत्री रहे थे।
बाकी दो आरोपियों पर भी सेक्शन 302 (मर्डर), 5(1)(डी) और 201 के तहत आरोप लगाए हैं।
राहुल गांधी ने बयान पर सफाई दी- केवल भारतीय लोकतंत्र का मुद्दा उठाया, इसके लिए मुझे एंटी नेशनल नहीं कह सकते
विदेश मंत्रालय की कमेटी की मीटिंग में कांग्रेस नेता राहुल गांधी ने ब्रिटेन में दिए बयान पर सफाई दी। उन्होंने कहा कि मेरा बयान किसी देश या सरकार को लेकर नहीं था। राहुल बोले- मेरा बयान एक व्यक्ति को लेकर था। भारत के लोकतंत्र के संबंध में जो मैंने कहा, उसमें किसी भी दूसरे देश को मैंने किसी भारत के मामलों में दखलंदाजी के लिए नहीं कहा है।
रिपोर्ट्स के मुताबिक, विदेश मंत्रालय ने पार्लियामेंट्री कंसल्टेटिव कमेटी की शनिवार को मीटिंग बुलाई थी। इसी बैठक के दौरान राहुल गांधी ने यह बयान दिए हैं। राहुल ने कहा- लंदन में मैंने केवल भारतीय लोकतंत्र का मुद्दा उठाया और इसके लिए उन्हें एंटी नेशनल नहीं कहा जा सकता है। मेरा विश्वास है कि यह भारत का अंदरूनी मुद्दा है और हम इसे सुलझा लेंगे। पढ़ें पूरी खबर...
दिल्ली में रैपिड मेट्रो कंस्ट्रक्शन साइट पर मिले कटे हुए बॉडी पार्ट्स, पुलिस जांच में जुटी
दिल्ली पुलिस को सराय काले खां में एक रैपिड मेट्रो कंस्ट्रक्शन साइट पर मानव शरीर के कटे हुए टुकड़े मिले हैं। एक पुलिस अधिकारी ने बताया कि बॉडी पार्ट्स को दिल्ली एम्स के ट्रॉमा सेंटर भेजा गया है। ये अंग किस के हैं, इस बात की जानकारी नहीं मिली है। मामले की जांच की जा रही है।
जम्मू-कश्मीर में सड़क हादसा, बस पलटी; बिहार में रहने वाले 4 लोगों की मौत, 28 घायल
जम्मू-कश्मीर के पुलवामा जिले में सड़क हादसा हो गया। यहां श्रीनगर-जम्मू नेशनल हाई-वे पर एक बस पलट गई। हादसे में बिहार में रहने वाले 4 लोगों की मौत हो गई। 28 लोगों के घायल होने की खबर है। लेफ्टिनेंट गवर्नर मनोज सिन्हा ने दुख जताते हुए मरने वालों के परिवार के लिए एक-एक लाख की वित्तीय सहायता देने की घोषणा की है। वहीं, गंभीर रूप से घायल लोगों को 25 हजार रूपए दिए जाएंगे।